USA, lavastaja: Quentin  Tarantino, osades: Brad Pitt, Cristoph Waltz, Mélanie Laurent, Diane Kruger, Michael Fassbender, Eli Roth, Til Schweiger, B.J. Novak, Omar Doom, Daniel Brühl    Kultuslavastaja Quentin Tarantino musta huumoriga vürtsitatud meelelahutusvestern Teise maailmasõja ajal natse karistama ja Hitlerit tapma saadetud sadistlikust üksusest.    Miks aasta paremikus? Kuigi siinkirjutaja ei väsi korrutamast, et tegu on rumala filmiga, mis esindab väärastunud moraalidega meelelahutusmasinat, pole kerge mööda vaadata faktist, et Tarantino demonstreerib meisterlikku lavastajakätt ning võtab oma näitlejavalikult maksimumi, luues kõige kaheldava juurde meeldejäävaid karaktereid, stseene ja dialooge. Kuivõrd sügavamat tähendust mitte otsida, on tegu kõrgel tasemel kinematograafilise tööga. Sellegipoolest ei näita ajaloo, vähemalt käsitletava peatüki, nõnda häbitu ümberkirjutamine head maitset. Kena, kui Tarantino võtaks järgmiseks ette näiteks Gandhi või Martin Luther Kingi eluloo.    Parim: Vaieldamatult Cristoph Waltzi kõikvõimalike auhindadega pärjatud juudikütt Hans Landa, kümnendi nüansirikkamaid näitlejasooritusi. Filigraanne mölaklikkus, perfektsioon iga stseeni igas väiksemas detailis.